b'\n_START_ARTICLE_\nOceanovih jedanaest (2001.)\n_START_SECTION_\nRadnja\n_START_PARAGRAPH_\nNekoliko sati nakon \xc5\xa1to je pu\xc5\xa1ten iz zatvora, Danny Ocean (Clooney) po\xc4\x8dinje birati uvje\xc5\xbebanu ekipu jedanaestero plja\xc4\x8dka\xc5\xa1a koji \xc4\x87e oplja\xc4\x8dkati centralni trezor koji dijele tri velika kasina u Las Vegasu: Bellagio, The Mirage i MGM Grand. Planiraju izvr\xc5\xa1iti plja\xc4\x8dku tijekom naveliko najavljivanog boksa\xc4\x8dkog me\xc4\x8da izme\xc4\x91u Lennoxa Lewisa i Vladimira Kli\xc4\x8dka. Kako Odbor za izdavanje kockarskih dozvola dr\xc5\xbeave Nevade zahtijeva da kasina imaju novac za svaki \xc5\xbeeton koji se nalazi u igri, procjenjuju da bi se u trezoru moglo na\xc4\x87i 150 milijuna dolara. Vlasnik triju kasina, Terry Benedict (Garcia), je ljubavnik Dannyjeve biv\xc5\xa1e \xc5\xbeene, Tess Ocean (Roberts). Kako se pri\xc4\x8da raspetljava, postaje o\xc4\x8dito da je jedna od svrhi plja\xc4\x8dke da Danny vrati Tess. Cijelu operaciju financira bogati biv\xc5\xa1i vlasnik kasina (i Benedictov rival) Reuben Tishkoff (Gould)._NEWLINE_Bri\xc5\xbeljivo isplanirana plja\xc4\x8dka uklju\xc4\x8duje nekoliko povezanih odvra\xc4\x87anja pozornosti i prijevara. Blizanci Malloy, pretvaraju\xc4\x87i se da su hotelski slu\xc5\xbebenici, pristupaju za\xc5\xa1ti\xc4\x87enom podru\xc4\x8dju i po\xc4\x8dnu se naglas sva\xc4\x91ati oko kartice za vrata. Kako bi ih uti\xc5\xa1ao, drugi za\xc5\xa1titar se ponudi da odveze kolica "s Benedictovim novcem" umjesto njih. U kolicima se zapravo nalazi "Nevjerojatni Yen", kineski akrobat, \xc4\x8dovjek od gume, koji ulazi u trezor._NEWLINE_Za\xc5\xa1titne \xc5\xa1ifre, koje se mijenjaju dvaput dnevno, donose se Benedictu osobno. Linus (Damon), vje\xc5\xa1ti d\xc5\xbeepar, predstavi se kao \xc4\x8dlan Odbora za izdavanje dozvola koji prati krupjea na blackjacku koji je ujedno i osu\xc4\x91enik, Frank Catton (Mac), \xc5\xa1to mu omogu\xc4\x87uje da pro\xc4\x91e osiguranje u pratnji Benedicta. Usred natezanja izme\xc4\x91u Franka i Linusa, Linus uspijeva ukrasti \xc5\xa1ifre. Frank biva otpu\xc5\xa1ten, \xc5\xa1to je bio i plan jer \xc4\x87e se tako izbje\xc4\x87i pitanja za\xc5\xa1to se nakon plja\xc4\x8dke nije pojavio na poslu. Linus ostaje u osiguranju, rekav\xc5\xa1i kako je zaboravio dojavljiva\xc4\x8d, a Benedict odlazi na boksa\xc4\x8dki me\xc4\x8d._NEWLINE_Saul Bloom (Reiner) se predstavi kao sumnjivi biznismen iz Isto\xc4\x8dne Europe i nagovori Benedicta da pohrani nekoliko dragulja u sef kasina. Dok nadgleda prijenos dragulja, Saul odglumi sr\xc4\x8dani udar kako bi \xc4\x8duvarima odvratio pozornost. Rusty (Pitt) i blizanci Malloy, pretvaraju\xc4\x87i se da su medicinsko osoblje, tobo\xc5\xbee ga poku\xc5\xa1aju o\xc5\xbeiviti. Dok su za\xc5\xa1titari zauzeti "umiru\xc4\x87im" Saulom, Livingston umjesto snimke kamere ubacuje kazetu sa snimljenim kadrovima praznih hodnika i liftova, maskiraju\xc4\x87i Linusov ulazak u otvor dizala i ostale akcije bande. Rusty progla\xc5\xa1ava Saula mrtvim, a "hitna pomo\xc4\x87" iznosi Saulovo tijelo iz kasina. Na putu, on signalizira Basheru Tarru (Cheadle), stru\xc4\x8dnjaku za eksploziv, da detonira elektromagnetski impuls kako bi izgasio struju u gradu. Linus i Danny neopa\xc5\xbeeno se spu\xc5\xa1taju kroz otvor dizala do trezora samo nekoliko trenutaka prije nego \xc5\xa1to se pale pomo\xc4\x87ni generatori._NEWLINE_Danny i Linus ispred trezora suzavcem onesposobljavaju dvojicu stra\xc5\xbeara. Yen u trezoru preska\xc4\x8de preko podnih senzora (na\xc5\xa1av\xc5\xa1i se blizu vrata) i postavi Saulove "dragulje" (zapravo eksplozivne naboje) na \xc5\xa1arke vrata. Danny postavlja detonatore na ista mjesta s druge strane vrata i aktivira ih; vrata se izvaljuju._NEWLINE_Rusty (sada opet u kasinu) naziva Benedicta na mobitel (koji je Danny ubacio Tess), rekav\xc5\xa1i mu da su mu upravo oplja\xc4\x8dkali "oko 160 milijuna dolara" - iznos koji Benedict potvr\xc4\x91uje. Video signal se iznenada mijenja, a na monitorima se po\xc4\x8dne prikazivati plja\xc4\x8dka (tako\xc4\x91er prije snimljena). Benedict naziva 911 (poziv presre\xc4\x87e Livingston i odgovori pretvaraju\xc4\x87i se da je dispe\xc4\x8der). Sti\xc5\xbee ekipa specijalaca (koju zapravo \xc4\x8dine preru\xc5\xa1eni \xc4\x8dlanovi bande) i iznese novac iz sefa. Benedict shva\xc4\x87a, ali prekasno, da je snimka plja\xc4\x8dke podmetnuta._NEWLINE_Danny (vrativ\xc5\xa1i se kroz strop u za\xc5\xa1titarsku sobu u kojoj ga je Benedict dr\xc5\xbeao) ponudi Benedictu la\xc5\xbenu pomo\xc4\x87 u vra\xc4\x87anju novca ako mu Benedict prepusti Tess; Benedict pristaje. Ekipa poka\xc5\xbee Tess snimku u kojoj se Benedict odri\xc4\x8de. Zga\xc4\x91ena, Tess ostavlja Benedicta._NEWLINE_Nakon plja\xc4\x8dke, Danny biva uhi\xc4\x87en zbog kr\xc5\xa1enja uvjetne kazne i poslan natrag u zatvor na \xc5\xa1est mjeseci. Po izlasku, ispred zatvora ga do\xc4\x8deka Rusty koji je u autu doveo i Tess. Odlaze, svjesni da ih slijede Benedictovi stra\xc5\xbeari.\n_START_SECTION_\nStvarni \xc5\xbeivotni modeli\n_START_PARAGRAPH_\nVjeruje se da je kao inspiracija za oba filma bila slavna, vje\xc5\xa1to izvedena plja\xc4\x8dka zgrade Brink\'s Securityja u Bostonu od strane jedanaestero ljudi, poznata kao "Brink\'s Job"._NEWLINE_Lik Andyja Garcije djelomi\xc4\x8dno je temeljen na Steveu Wynnu, vlasniku Bellagija, Miragea i Wynn Las Vegasa. Jedna od re\xc4\x8denica koje Garcija izgovara u filmu je "Ako \xc4\x87e\xc5\xa1 kupiti sportski auto od sto tisu\xc4\x87a dolara u Newport Beachu, bit \xc4\x87u stra\xc5\xa1no razo\xc4\x8daran." To je referenca na stvarnu otmicu k\xc4\x87eri Stevea Wynna iz 1994., Kevyn Wynn, gdje je jedan od otmi\xc4\x8dara uhva\xc4\x87en tjedan dana kasnije u Newport Beachu nakon \xc5\xa1to je namjeravao kupiti Ferrari gotovinom._NEWLINE_U sceni gdje Saul (Paul Reiner) hoda prema sigurnosnoj sobi s Benedictom (Andy Garcia) pri \xc4\x8demu ga prepoznaje stari prijatelj, on se obra\xc4\x8da Virgilu (Casey Affleck) i Turku (Scott Caan) po imenima "Mikhail" i "Vladimir". To je referenca na Mikhaila Kainjina i Vladimira Lenjina, koji su bili revolucionari tijekom Oktobarske revolucije.\n_START_SECTION_\nRazlike od originala\n_START_PARAGRAPH_\nOsim naslovnog junaka, nijedan plja\xc4\x8dka\xc5\xa1 u obradi nema ime kao onaj u originalu, iako dijele neke od njihovih osobina. Kori\xc5\xa1tenje iskusnih profesionalnih kriminalaca u plja\xc4\x8dki tako\xc4\x91er je razlika u odnosu na original, u kojem je ekipa sastavljena od ratnih veterana. Film je zato puno sli\xc4\x8dniji \xc5\xbdalcu nego Oceanovih jedanaest iz 1960.'